Priekšlikums PADOMES ĪSTENOŠANAS LĒMUMS, ar kuru groza Padomes Lēmumu 2007/441/ES, ar ko Itālijas Republikai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu /* COM/2013/0610 final - 2013/0298 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Priekšlikuma pamatojums un mērķi Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (turpmāk “PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, atkāpjoties no minētās direktīvas, nolūkā vienkāršot PVN iekasēšanas procedūru vai novērst noteiktu veidu nodokļa nemaksāšanu vai izvairīšanos no nodokļa maksāšanas. Ar vēstuli, kas Komisijā reģistrēta 2013. gada 2. aprīlī, Itālijas Republika pieprasīja atļauju turpināt piemērot atkāpi attiecībā uz tiesībām atskaitīt PVN par noteiktiem transporta veidiem. Saskaņā ar Direktīvas 2006/112/EK 395. panta 2. punktu Komisija 2013. gada 10. jūnija vēstulē informēja pārējās dalībvalstis par Itālijas Republikas pieprasījumu. Komisija 2013. gada 14. jūnija vēstulē paziņoja Itālijas Republikai, ka tās rīcībā ir visa informācija, kas vajadzīga, lai izvērtētu pieprasījumu. Vispārīgais konteksts PVN direktīvas 168. un 168.a pantā ir noteikts, ka nodokļa maksātājam ir tiesības atskaitīt PVN, kas uzlikts par pirkumiem, kuri veikti saistībā ar viņa darījumiem, par ko uzliek nodokli. Vienlaikus PVN direktīvas 26. panta 1. punkta a) apakšpunktā paredzēts, ka par pakalpojumu sniegšanu par atlīdzību uzskata gadījumu, kad nodokļa maksātājs privātajām vajadzībām lieto preces, kas ir tā saimnieciskās darbības aktīvu daļa, ja PVN par šīm precēm bijis pilnīgi vai daļēji atskaitāms. Tādējādi sistēma nodrošina, ka gadījumos, kad attiecīgais PVN priekšnodoklis sākotnēji tika atskaitīts, galīgais patēriņš tiek aplikts ar nodokli. Attiecībā uz mehāniskajiem transportlīdzekļiem reizēm nodokļa maksātājiem ir sarežģīti un apgrūtinoši noteikt un reģistrēt, kad tas tiek izmantots saimnieciskajai darbībai un kad – privātajām vajadzībām, un tikpat sarežģīti nodokļu administrācijām ir šo sadalījumu pārbaudīt. Tas tā būtu pat gadījumā, ja Itālija izmantotu PVN direktīvas 168.a panta 2. punktā paredzēto iespēju attiecināt atskaitīšanu vienīgi uz izdevumiem, kas saistīti ar uzņēmumu automobiļiem, proporcionāli tam, cik nodokļu maksātājs tos faktiski izmanto uzņēmējdarbības vajadzībām. Turklāt, ņemot vērā jaukta izmantojuma transportlīdzekļu skaitu, ievērojami var pieaugt nodokļu nemaksāšana. Lai vienkāršotu PVN iekasēšanu un cīnītos pret nodokļu nemaksāšanu, Itālijas Republika 2007. gadā pieprasīja Padomei un arī saņēma atsevišķu atkāpi, kas attiecībā uz mehāniskajiem transportlīdzekļiem (izņemot lauksaimniecības un mežsaimniecības traktorus, kurus parasti izmanto cilvēku vai preču pārvadāšanai pa autoceļiem un kuru maksimālā pieļaujamā masa nepārsniedz 3500 kg, un kuriem nav vairāk par astoņām sēdvietām, neskaitot vadītāja vietu)[1], līdz 2010. gada 31. decembrim ļauj ierobežot atskaitīšanas tiesības līdz 40 %. Taču būtu jānorāda, ka uz vairākām konkrētām transportlīdzekļu kategorijām šis ierobežojums neattiecās, piemēram, transportlīdzekļiem, kas ir pārdošanai paredzēto preču krājumos, autoskolu mācību transportlīdzekļiem, nomas un līzinga transportlīdzekļiem, tirdzniecības pārstāvju izmantotajiem transportlīdzekļiem un taksometriem. Vienlaikus uzņēmējiem netiek prasīts veikt uzskaiti attiecībā uz nodokli par izmantošanu privātajām vajadzībām. Minēto lēmumu pagarināja līdz 2013. gada 31. decembrim ar Padomes 2010. gada 29. novembra Lēmumu 2010/748/ES[2]. Ievērojot minētā lēmuma 6. pantu, Itālijas Republika ir iesniegusi ziņojumu par lēmuma piemērošanu, kurā ietverts procentuālā ierobežojuma novērtējums. No Itālijas Republikas sniegtās informācijas izriet, ka 40 % ierobežojums joprojām atbilst faktiskajai situācijai un ir aktuāls, jo īpaši ņemot vērā mazo uzņēmumu ievērojamo skaitu Itālijas Republikā. Taču atkāpes pagarinājumam būtu jābūt ar noteiktu beigu termiņu, lai varētu novērtēt, vai joprojām pastāv situācija, kura kalpoja par pamatu atkāpei. Tāpēc tiek ierosināts pagarināt atkāpes piemērošanu līdz 2016. gada beigām un paredzēt, ka Itālijas Republikai gadījumā, ja tā plāno pieprasīt termiņa pagarinājuma pēc šā datuma, jāiesniedz jauns ziņojums. Lēmums jebkurā gadījumā zaudēs spēku, ja līdz šim beigu termiņam stāsies spēkā ES noteikumi par atskaitīšanas tiesību ierobežojumiem šajā jomā. Spēkā esošie noteikumi priekšlikuma jomā PVN direktīvas 176. pantā noteikts, ka Padome lemj, uz kuriem izdevumiem neattiecas PVN atskaitīšana. Līdz tam dalībvalstīm atļauts saglabāt visus izņēmumus, kas bija spēkā 1979. gada 1. janvārī. Tādējādi ir vairāki “moratorija” noteikumi, ar ko ierobežo tiesības atskaitīt nodokļus attiecībā uz mehāniskajiem transportlīdzekļiem. Turklāt, pamatojoties uz PVN direktīvas 395. pantu, līdzīgi atskaitīšanas tiesību ierobežojumi piešķirti arī citām dalībvalstīm. Komisija 2004. gadā nāca klajā ar priekšlikumu[3], kas paredzēja noteikumus par to, uz kuriem izdevumu veidiem var attiecināt atskaitīšanas tiesību ierobežojumus, taču Padome par minēto priekšlikumu vēl nav spējusi panākt vienošanos. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Apspriešanās ar ieinteresētajām personām Neattiecas. Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. Ietekmes novērtējums Priekšlikuma mērķis ir novērst PVN nemaksāšanu un vienkāršot nodokļa iekasēšanas procedūru, un tādējādi tam ir pozitīva ietekme. Šī ietekme jebkurā gadījumā būs neliela, jo ierobežots ir gan atkāpes piemērošanas laiks, gan joma. 3. PRIEKŠLIKUMA JURIDISKIE ASPEKTI Ierosināto pasākumu kopsavilkums Atļauja Itālijas Republikai piemērot pasākumu, atkāpjoties no PVN direktīvas, lai līdz 40 % ierobežotu nodokļu maksātāja tiesības atskaitīt PVN par izdevumiem, kas saistīti ar mehāniskajiem transportlīdzekļiem, ja šādus transportlīdzekļus izmanto ne tikai saimnieciskai darbībai. Ja piemēro atskaitīšanas tiesību ierobežojumu, nodokļa maksātāju atbrīvo no pienākuma veikt PVN uzskaiti par transportlīdzekļa izmantošanu privātām vajadzībām. Ja tiek iesniegts pieprasījums pagarināt pasākumu, būtu jāiesniedz arī ziņojums par atkāpes piemērošanu. Juridiskais pamats Padomes 2006. gada 28. novembra Direktīvas 2006/112/EK par kopējo pievienotās vērtības nodokļu sistēmu (PVN direktīva) 395. pants. 4. IETEKME UZ BUDŽETU Priekšlikums neietekmē Savienības budžetu. 5. IZVĒLES ELEMENTI Pārbaude, pārskatīšana un turpināmība Priekšlikumā ir iekļauta pārskatīšanas klauzula un turpināmības klauzula. 2013/0298 (NLE) Priekšlikums PADOMES ĪSTENOŠANAS LĒMUMS, ar kuru groza Padomes Lēmumu 2007/441/ES, ar ko Itālijas Republikai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu[4] un jo īpaši tās 395. panta 1. punktu, ņemot vērā Eiropas Komisijas priekšlikumu, tā kā: (1) Ar vēstuli, kas Komisijā reģistrēta 2013. gada 2. aprīlī, Itālija pieprasīja atļauju pagarināt pasākumu, ar ko atkāpjas no Direktīvas 2006/112/EK 26. panta 1. punkta a) apakšpunkta un 168. panta, lai turpinātu ierobežot atskaitīšanas tiesības par izdevumiem, kas attiecas uz dažiem mehāniskajiem transportlīdzekļiem, kurus neizmanto vienīgi saimnieciskai darbībai. (2) Komisija 2013. gada 10. jūnija vēstulē informēja pārējās dalībvalstis par Itālijas pieprasījumu. Komisija 2013. gada 14. jūnija vēstulē paziņoja Itālijai, ka tās rīcībā ir visa informācija, kas vajadzīga, lai izvērtētu pieprasījumu. (3) Padomes 2007. gada 18. jūnija Lēmums 2007/441/EK[5], ar ko Itālijas Republikai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Padomes Direktīvā 2006/112/EK par kopējo pievienotās vērtības nodokļa sistēmu, ļauj Itālijai līdz 40 % ierobežot pievienotās vērtības nodokļa (PVN) atskaitīšanas tiesības par izdevumiem, kas attiecas uz mehāniskajiem transportlīdzekļiem, kurus neizmanto vienīgi saimnieciskai darbībai. Lēmums 2007/441/EK arī paredz, ka to transportlīdzekļu izmantošanu privātām vajadzībām, uz kuriem saskaņā ar minēto lēmumu attiecas atskaitīšanas tiesību ierobežojums, neuzskata par piegādēm par atlīdzību. Turklāt Lēmumā 2007/441/EK ietvertas to transportlīdzekļu un izdevumu definīcijas, uz ko attiecas minētais lēmums, un uzskaitīti transportlīdzekļi, uz ko minētais lēmums noteikti neattiecas. Lēmumu 2007/441/EK[6] grozīja ar Padomes 2010. gada 29. novembra Lēmumu 2010/748/EK, beigu termiņu nosakot 2013. gada 31. decembrī. (4) Ievērojot 6. pantu Padomes Lēmumā 2007/441/EK, kurā jaunākie grozījumi izdarīti ar Padomes Lēmumu 2010/748/EK, Itālija iesniedza Komisijai ziņojumu par lēmuma piemērošanu, kurā ietverts procentu likmes ierobežojuma novērtējums. Itālijas sniegtā informācija joprojām liecina, ka 40 % atskaitīšanas tiesību ierobežojums atbilst faktiskajai situācijai saistībā ar attiecīgo transportlīdzekļu izmantošanas attiecību saimnieciskai darbībai un privātām vajadzībām. Tādēļ būtu jāatļauj Itālijai ierobežotā laikposmā piemērot pasākumu arī turpmāk – līdz 2016. gada 31. decembrim. (5) Gadījumā, ja Itālija plāno iesniegt turpmāka pagarinājuma pieprasījumu, kas pārsniedz 2016. gada termiņu, tai kopā ar pagarinājuma pieprasījumu ne vēlāk kā 2016. gada 1. aprīlī būtu jāiesniedz Komisijai jauns ziņojums. (6) Komisija 2004. gada 29. oktobrī pieņēma priekšlikumu Padomes direktīvai, ar ko groza Direktīvu 77/388/EEK nolūkā vienkāršot pievienotās vērtības nodokļa saistības[7]. Šajā lēmumā paredzētajiem atkāpes pasākumiem jāzaudē spēks, kad stājas spēkā minētā grozījumu direktīva, ja pēdējais minētais datums ir agrāks par šajā lēmumā paredzēto beigu termiņu. (7) Atkāpe neietekmē Savienības pašu resursus, ko veido iekasētais pievienotās vērtības nodoklis. (8) Tādēļ Lēmums 2007/441/EK būtu attiecīgi jāgroza, IR PIEŅĒMUSI ŠO LĒMUMU. 1. pants Lēmumu 2007/441/EK groza šādi: (1) lēmuma 6. pantu aizstāj ar šādu: “6. pants Ja tiek pieprasīts šajā lēmumā paredzēto pasākumu pagarinājums, pieprasījumu iesniedz Komisijai līdz 2016. gada 1. aprīlim. Ja tiek iesniegts pieprasījums pagarināt pasākumu, jāiesniedz arī ziņojums, kurā ietver novērtējumu procentuālajam ierobežojumam, ko piemēro tiesībām atskaitīt PVN par izdevumiem, kuri attiecas uz dažiem mehāniskajiem transportlīdzekļiem, ko neizmanto vienīgi saimnieciskai darbībai.”; (2) lēmuma 7. pantu aizstāj ar šādu: “7. pants Lēmuma darbība beidzas dienā, kad stājas spēkā Savienības noteikumi, ar ko nosaka tos izdevumus saistībā ar mehāniskajiem transportlīdzekļiem, uz kuriem neattiecas pievienotās vērtības nodokļa pilnas atskaitīšanas tiesības, bet ne vēlāk kā 2016. gada 31. decembrī.”. 2. pants Šis lēmums stājas spēkā tā paziņošanas dienā. Šo lēmumu piemēro no 2014. gada 1. janvāra. 3. pants Šis lēmums ir adresēts Itālijas Republikai. Briselē, Padomes vārdā – priekšsēdētājs [1] Padomes 2007. gada 18. jūnija Lēmums 2007/441/EK, ar ko Itālijas Republikai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu (OV L 165, 27.6.2007., 33. lpp.). [2] OV L 318, 4.12.2010., 45.–46. lpp. [3] COM(2004) 728 galīgā redakcija (OV C 24, 29.1.2005., 10. lpp.). [4] OV L 347, 11.12.2006., 1. lpp. [5] OV L 165, 27.6.2007., 33. lpp. [6] OV L 318, 4.12.2010., 45.–46. lpp. [7] COM(2004) 728 galīgā redakcija (OV C 24, 29.1.2005., 10. lpp.).